- Ugiti
- <
- 1
- >

UGITI
Kuɓa̱yuwa̱
Katagarda ka nampa ki ta̱ a kadanshi ku uyaꞋin wa aduniyan, koɓolo n ugiti u vuma, n ugiti wu unushi n atakaci a aduniyan n tsu na Ka̱shile ko tsu tono n uma. Katagarda ku Ugiti ki ta̱ upeci ali ugboku u gbagbaꞋin u re.
1 UyaꞋin wa aduniyan n tsumani tsu ugiti tsu vuma. Ta punu ukuna wa̱ A̱da̱mu n Hauwa, Kayinu n Habila, Nufu m mini ma na ma lyaꞋi aduniyan, m mashilya mu ugaɗi ma Babila 1-11.
2 Tsumani tsu tsukaya ci cau tsa aza a Isaraila. Vuza iyain ɗaɗa Ibirahi a̱yi vu na wi n uneki u ka̱ɗu n kutono ku Ka̱shile. Ɗa o tonoi n tsumani tsu maku ma̱ ni Ishaku m matsukaya Yakubu (a̱yi na e ci ɗeke Isaraila), m muku kupa n i re n Yakubu ele vuza okpoi kumi ku umaci kupa n u re ka aza a Isaraila. Kadanshi ku utsura ko bonoi u maku mo yoku punu, Isufu, koɓolo n ukuna u na u bankai Yakubu m muku n ni n na m buwai n limata i le a Masar.
Katagarda ka nampa kpamu ka yaꞋan ta̱ kadanshi ka uma. Ili yu utsura i ɗaɗa ili i na Ka̱shile ka yaꞋin. Ka̱ gita̱ ta̱ n kudana Ka̱shile kaꞋa ka yaꞋin aduniyan, ɗa ko kotsosoi n ukuna wu uzuwakpani u na u danai Ka̱shile ki ta̱ a kulyaꞋa kelime n kindana uma a̱ ni. Punu a katagarda ka ra̱ka̱, ukuna u Ka̱shile u ɗa u walai kelime, a̱yi vu na u tsu yaꞋanka uma afada ka̱ta̱ u takacika aza a na a nusai. U uka le kelime ka̱ta̱ kpamu u ɓa̱nka̱ le, n u lapulai nwalu n le. Katagarda ka tsumani ka nampa a ɗana ta̱ kaꞋa adama a na ka ɗika kadanshi ku uneki wa̱ a̱ɗu u uma n tsu na ka̱ kuɓa̱nka̱ uneki u ka̱ɗu u nanlo u gbama.
Ili i na yu udari a katagarda ka nampa.
UyaꞋin wa aduniyan n uyaꞋin u vuma 1:1; 2:25
Ugiti wu unushi n ugiti wa atakaci 3:1-24
Ili i na i ɗikai wa̱ A̱da̱mu ali a kubana u Nufu 4:1; 5:32
Nufu m mini ma na ma lyaꞋi aduniyan, 6:1; 10:32
Mashilya ma Babila 11:1-9
Ili i na i ɗikai u Shem ali a kubana u Iburam 11:10-32
Ɗa aza a utsura, Ibirahi, Ishaku n Yakubu 12:1; 35:29
Ntsukaya n Isuwa 36:1-43
Isufu nu nkoshi n ni 37:1; 45:28
Aza a Isaraila a iɗika i Masar 46:1; 50:26
1
UyaꞋin wa aduniyan
1 A ayin a̱ ugiti, Ka̱shile ka yaꞋan ta̱ gaɗi n iɗika. 2 Ana u yaꞋin iɗika, ta i ɗa yi nannai babu ili, ka̱yimbi kaꞋa ka palai mala dem. Ɗa Ayinviki a̱ Ka̱shile a̱ ka̱na̱i kuka̱ra̱Ꞌa̱sa̱ punu a gaɗi vu mini va.
3 Ɗa Ka̱shile ka danai, &lt;&lt;YaꞋan ubuta̱ dem wa akana.&gt;&gt; Ɗa ta na ubuta̱ wa akanai. 4 Ana Ka̱shile ke enei kutashi ku gaꞋan ta̱, ɗa u pecei ka̱yimbi n kutashi. 5 Ɗa Ka̱shile ke ɗekei kutashi ka Kanna, ka̱yimbi kpamu Kayin. U yaꞋan ta̱ ili i nampa ya a kanna ka iyain. Kulivi ki ta̱ lo, usana wi ta̱ lo, ele dem kanna ke te kaꞋa.
6 Ɗa Ka̱shile ka danai, &lt;&lt;N zuwa ta̱ ka̱ba̱nga̱ ke pece mini ugboku u re, mini ma gaɗi m mini ma ɗaka.&gt;&gt; 7 Ɗa ta na ili yo okpoi nannai. Ka̱shile ka yaꞋin nannai adama a na u pecuku mini ma na mi gaɗi m mini ma na mi ɗaka. 8 Ɗa Ka̱shile ke ɗekei ka̱ba̱nga̱ ka, &lt;&lt;Gaɗi.&gt;&gt; U yaꞋan ta̱ ili i nampa ya a kanna ke ire. Kulivi ki ta̱ lo, usana wi ta̱ lo: ele dem kanna ke ire kaꞋa.
9 Ɗa Ka̱shile ka danai, &lt;&lt;Ka̱sukpa̱ mini ma na mi ɗaka mo ɓolongu a̱ ubuta̱ u te, adama a na iɗika i ɗekpu yu uta̱ kau.&gt;&gt; Ɗa ta na ili yo okpoi nannai. 10 Ɗa Ka̱shile ke ɗekei ubuta̱ u ɗekpu wa, &lt;&lt;Iɗika,&gt;&gt; ubuta̱ u mini kpamu, &lt;&lt;Mala.&gt;&gt; Ɗa Ka̱shile ke enei ili i na u yaꞋin va yi ta̱ n ugaꞋin.
11 Ɗaɗa Ka̱shile ka danai, &lt;&lt;YaꞋan iɗika dem yu uta̱ka̱ n yutishi, mi ta̱ ma na ma kumatsa icuꞋu i le, ilya i matsa ilya, nɗanga kpamu mu uta̱ka̱ n icuꞋu i na i kumatsa otoku e le nɗanga.&gt;&gt; Ɗa ta na ili yo okpoi nannai. 12 Ɗa iɗika dem i ka̱na̱i kuta̱ka̱ n ica̱Ꞌa̱shi kakau. IcuꞋu i ka̱na̱i kumatsasa icuꞋu uteku ci le kakau. Ɗa ta na Ka̱shile ke enei ili i na u yaꞋin va i gaꞋan ta̱. 13 Kulivi ki ta̱ lo, usana wi ta̱ lo: ele dem kanna ka tatsu kaꞋa.
14 Ɗa Ka̱shile ka danai, &lt;&lt;YaꞋan kutashi kakau gaɗi ka akana, adama a na u pece kanna n kayin. A zuwa le ta̱ o okpo urotu u na u kupece ayin, ayin a̱ lyushi, n ayin a irana, n a̱ya̱. 15 Ka̱sukpa̱ kutashi kakau gaɗi kpamu ka akana a̱ ubuta̱ dem.&gt;&gt; Ɗa ta na ili yo okpoi nannai dem. 16 Ka̱shile ka yaꞋan ta̱ kutashi ku gbagbaꞋin ku re. Kutashi ku gbayin ku ɗaɗa. Kanna ka lyaꞋa tsugono n kanna, wotoi kpamu n kayin. Ɗa u doku u yaꞋin azangata kpamu. 17 Ka̱shile ka zuwa ta̱ ili i kutashi ya i yongo gaɗi, adama a na a akana a iɗika, 18 ciya̱ a lyaꞋa tsugono n kanna n kayin e pece kpamu kutashi n ka̱yimbi. Ɗa Ka̱shile ke enei ili i nanlo ya i gaꞋan ta̱. 19 Kulivi ki ta̱ lo, usana wi ta̱ lo: na lo dem a kanna ka̱ na̱shi kaꞋa.
20 Ɗa Ka̱shile ka danai, &lt;&lt;YaꞋan mini ma shana n adan n ili i wuma dem, ka̱ta̱ gaɗi kpamu u shana n icuꞋu yi nnu kakau.&gt;&gt; 21 Ɗa Ka̱shile ka yaꞋin ili i gbagbaꞋin i mala n icuꞋu ya adan kakau, nu nnu kakau kpamu nannai. Ɗa Ka̱shile ke enei ili i nanlo dem i ɗa i gaꞋan ta̱. 22 Ɗa Ka̱shile ka zuwakai le una̱singai, u danai, &lt;&lt;Matsai ka̱ta̱ i shatangu mala, nnu kpamu i yimkpa ka̱ta̱ i shatangu iɗika.&gt;&gt; 23 Kulivi ki ta̱ lo, usana wi ta̱ lo: na lo dem a kanna ka tawun kaꞋa.
24 Ɗa Ka̱shile ka danai, &lt;&lt;YaꞋan iɗika yu uta̱ka̱ n ili i wuma yaba dem n vicuꞋu vi ni, nnama ra̱ka̱, nu nnama m kpaꞋa koɓolo n aza a na i o kurono a̱tsuma̱ a iɗika.&gt;&gt; Ɗa ta na ili yo okpoi nannai. 25 Ka̱shile ka yaꞋin icuꞋu yi nnama m kpaꞋa nu n kakamba dem, aza a wawaꞋa n aza a̱ gba̱ra̱-gba̱ra̱ yaba dem a kumatsa icuꞋu i ni. Ɗa Ka̱shile ke enei ili i nanlo dem i gaꞋan ta̱.
26 Ɗa Ka̱shile ka danai, &lt;&lt;YaꞋan ci yaꞋan vuma n iyotsonoi i tsu, ka̱ta̱ a yaꞋan kpamu tsu tsu. Ele ɗa aza a na a kulyaꞋaka adan a na i a mala tsugono, nnu n na mi gaɗi, nu nnama m kpaꞋa nu n kakamba, nu nnama n wawaꞋa n na mi o kurono a̱tsuma̱ a iɗika dem.&gt;&gt; 27 Nannai ɗa Ka̱shile ka yaꞋin vuma uteku tsu na a̱yi wi, n iyoci i Ka̱shile i ɗa u yaꞋin ni, u yaꞋan le ta̱ vuka n vali. 28 Ɗa Ka̱shile ka zuwakai le una̱singai, ɗa u danai, &lt;&lt;Yimkpai, ka̱ta̱ i shatangu aduniyan, i ka̱na̱ i ɗa ka̱ta̱ i lyaꞋa tsugono tsa adan a na i a mala, nu nnu n gaɗi koɓolo nu nnama n na mi o kurono a̱tsuma̱ a iɗika dem.&gt;&gt; 29 Ɗa Ka̱shile ka danai, &lt;&lt;La̱na̱, n neke ɗa̱ ta̱ mita̱ dem ma na mi a iɗika ma na ma kumatsa icuꞋu, nu nɗanga dem n umaci u le u na wi n icuꞋu punu, adama a na o okpo ilikulya wa̱ ɗa̱. 30 N neke ta̱ nnama n na mi a iɗika dem, nu nnu, nu nnama n na kpamu mi o kurono a̱tsuma̱ e le a iɗika, n ili i na yi a kuyinvika dem ica̱Ꞌa̱shi dem, adama a na yo okpo ilikulyaꞋa i le.&gt;&gt; Ta ta na ili yo okpoi nannai. 31 Ɗa Ka̱shile ka̱ la̱na̱i ili i na u yaꞋin dem, ɗa we enei i ɗa i gaꞋan ta̱ ka̱u. Kulivi ki ta̱ lo, usana wi ta̱ lo: na lo dem a kanna ka̱ ta̱li kaꞋa.

- Ugiti
- <
- 1
- >

© 2025 LDTI